**Összefoglaló jelentés**

**az MFLSZ Ellenőrző Bizottságának munkájáról**

Az Ellenőrző Bizottság az Ügyrendjének megfelelően 2020-ban is elkészítette munkatervét, azonban a kialakult járványügyi helyzetre való tekintettel az elfogadott munkatervet módosítottuk.

A 2020. évi közgyűlés óta a Szövetség Alapszabályában foglaltaknak megfelelően félévenként tartott ellenőrzést, munkánk mind gazdasági, mind az MFLSZ működésére vonatkozó auditot tartalmazott.

Az Ellenőrző Bizottság elnöke valamennyi ülést követően tájékoztatta a Szövetség elnökségét az ellenőrzés eredményéről, az erről készült jegyzőkönyveket az MFLSZ elnökének megküldtük.

**2020. december 11-én** ellenőriztük az **MFLSZ főbb gazdasági eseményeit: a bevételek, kiadások alakulását és az utalványozást.**

Az ellenőrzés maradéktalan megvalósításához bekértük az elnök úrtól és a szövetség titkárától a pénzügyi kivonatokat, számlákat, házi pénztári kimutatást, bevételi pénztárbizonylatokat, készpénzfizetési számlákat, a pénzügyi tranzakciókra vonatkozó bizonylatokat. A MFLSZ titkára e-mailben tájékoztatta az Ellenőrző Bizottságot arról, hogy az utalványozás az elnök levelei alapján történik. Valamennyi pénzügyi tevékenység Vajda Tamás elnök aláírásával valósul meg.

A Bizottság tagjai a megküldött anyagok alapján áttekintették az MFLSZ gazdálkodását, a Szövetség 2020. évi pénzügyi folyamatait.

A gazdasági folyamatok maradéktalan ellenőrzéséhez bekértük továbbá a Reversal Kft. I. negyedévi (191/2020) és aMI-CSODANAP KFT. számláinak pótlását, valamint a titkár 2020. évi megbízási díj járulékkifizetésének felülvizsgálatát kezdeményeztük.

A tagdíjak befizetését áttekintve még hiányosságokat tapasztaltunk és javasoltuk, hogy határidő megjelölésével gondoskodjon az elnökség az egyéni tagdíjak beszedéséről.

**Vizsgáltuk az egyesület vezetésének kommunikációját a tagok felé, minisztériumi és a tagság egészét érintő kérdésekben (pályázatok, jogszabályváltozások véleményezése, koncepciók kidolgozása).**

Az MFLSZ feladatai az Alapszabály alapján, hogy véleményt nyilvánítson a levéltárügyet érintő kérdésekben, előmozdítsa a felsőoktatási intézmények levéltárait érintő szakmai és tudományos információk cseréjét, képviselje a felsőoktatási levéltárosokat, valamint szóban és írásban rendszeresen tájékoztassa a tagságot az MFLSZ tevékenységéről.

Ennek gyakorlati megvalósításáról kértünk és kaptunk beszámolót az MFLSZ Elnökségétől. Ezt áttekintve megállapítottuk, hogy egyes pontokon a kommunikáció feltétlen javítása szükséges az MFLSZ Elnöksége részéről.

Javasoltuk többszintű levelelző lista üzemeltetését (elnökségi, levéltárvezetői, tagi) a felsőoktatási levéltári szakma érdekvédelmi tevékenységének megvalósításához. Fontosnak tartottuk, hogy az elnökség dolgozza ki az elnökségi tájékoztatás rendjét és szintjét. Kezdeményeztük a minden levéltárat érintő jogszabályi, pályázati vagy koncepcionális előkészítő munka beérkező anyagainak, valamint a Levéltári Kollégiummal kapcsolatos munkaanyagok és határozatok megküldését, legalább minden levéltárvezető számára.

2016-ban az Ellenőrző Bizottság már javasolta, hogy az MFLSZ is hozzon létre egy Facebook oldalt. Továbbra is fontosnak tartjuk a közösségi oldal létrehozását és működtetését, ami állandó jelenlétet biztosít az Egyesületnek a virtuális térben és lehetőséget nyújt az egyetemi levéltárak híreinek, közleményeinek, rendezvényeinek szélesebb propagálására. Nyomon követhetőek az oldal megtekintései is és láthatóvá válnak az elérések számai. Ez mindenképpen jó az egyetemi levéltáraknak és az MFLSZ-nek is, valamint a kommunikáció javítását is szolgálja.

Az Ellenőrző Bizottság kiemelten fontosnak tartja a Szövetség szolgáltató funkciójának erősítését a fenti, elhanyagolható anyagi ráfordítást igénylő intézkedésekkel.

Felülvizsgáltuk **az elnökségi ülések jegyzőkönyveinek, határozatainak nyilvántartását és a közgyűlési határozatok nyilvánosságát.**

A Bizottság tagjai áttekintették a megküldött 2020. évi elnökségi ülés anyagait.

Megállapítottuk, hogy azok az Alapszabályban és az Elnökség Ügyrendjében előírtaknak megfelelnek. Kivétel ez alól az elnökségi ülésről készült emlékeztető (jegyzőkönyv) aláírása és hitelesítése. (Az Alapszabály VI. 14. pontja és az MFLSZ Elnökségi Ügyrend 6. pont második mondatában foglaltak alapján az elnökségi ülésről készített jegyzőkönyvet a levezető elnök és az erre megválasztott két hitelesítő tag írja alá.)

Megvizsgáltuk az MFLSZ honlapján az elnökségi ülések és a közgyűlések határozatainak közzétételét. Örömmel tapasztaltuk, hogy a 2019. és 2020. évi közgyűlési és elnökségi ülési határozatok a honlapon megjelentetésre kerültek. Az Alapszabály VI. 15. pontja és az Elnökségi Ügyrend 6. pont harmadik mondata alapján javasoltuk 2021-től az elnökségi és a közgyűlési döntések kifogástalan nyilvántartását. (A határozatok számozásával, felelős és határidő /hatály/ megjelölésével.)

**2021. június 4-én tartottunk ismét online ülést.**

**Elsőként a 2020. évi gazdasági események utóvizsgálatát végeztük el.**

Az MFLSZ Elnöksége az utóellenőrzéshez szükséges két számlát (a Reversal Kft. I. negyedévre vonatkozó 191/2020. sz. könyvelési számlája és a MI-CSODANAP KFT. 2020 áprilisában teljesített 90.322,- Ft-os catering szolgáltatási számlája) és a NAV tájékoztatót májusban rendelkezésünkre bocsátotta. A Bizottság a megküldött anyagok alapján a 2020. évi gazdasági események utóvizsgálatát elvégezte és megállapította, hogy azok az előírásoknak megfelelően valósultak meg tárgyévben.

A tagdíjak beszedésére vonatkozó javaslatunkat az MFLSZ Elnöksége elfogadta és megvalósította.

**Az MFLSZ honlapját is ellenőriztük.**

Az MFLSZ honlapjának felépítése átgondolt, jól strukturált, könnyen használható. Tartalmazza a legfontosabb dokumentumokat, felöleli az egyesület tevékenységét és a hasznos linkek segítik az MFLSZ tagjainak tevékenységét.

Az Ellenőrző Bizottság javasolta a tagintézmények, a kiadványok, munkaprogramok, cikkek, törvénymódosítások frissítését és kiegészítését, a közhasznúságra vonatkozó anyagok, a 2020/2021-i elnökségi ülések határozatainak, az Alapszabály, a Pénzkezelési Szabályzat és a GDPR Szabályzat pótlását. A kitekintő menüpontban a havonta szó törlését ajánlottuk. Az UNIVA menüpontban a tagintézmények azonos szintű adatokkal való feltöltését kezdeményeztük.

A tagság tájékoztatásának egyik legfontosabb eszköze a honlap, ezért annak naprakésszé tételét tartottuk szükségesnek.

Az Ellenőrző Bizottság az ellenőrzések alapján az MFLSZ működését és gazdálkodását törvényesnek és jogszerűnek ítélte.

További eredményes, és kitartó munkát kívánt a Szövetség működéséhez.

2021. szeptember 15.

Ezen beszámoló elkészítésében közreműködött Lengvári István és Pőr Csilla az Ellenőrző Bizottság tagjai.

Lajkó Istvánné

MFLSZ EB elnöke